ยืนยันไม่มีเงินทอนวัคซีน มีหลักฐานพร้อมยืนยันได้
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในฐานะหัวหน้าพรรคภูมิใจไทย เปิดเผยว่า ในส่วนของพรรคภูมิใจไทย ยืนยันจะไปในทิศทางเดียวกันและพรรคภูมิใจไทยไม่ได้มีปัญหากับพรรคร่วมรัฐบาล ส่วนปัญหาในพรรคอื่นทางภูมิใจไทยไม่มีส่วนเกี่ยวข้อง ทั้งยังกล่าวถึงการปรับคณะรัฐมนตรีที่อาจมีขึ้นหลังการอภิปรายไม่ไว้วางใจ ว่า วันนี้ขอให้ผ่านไปทีละเรื่อง   นอกจากนี้ ยืนยันว่าส่วนที่ตนเองถูกกล่าวหาจากพรรคฝ่ายค้านก็ได้ชี้แจงทุกประเด็นไปแล้ว หากยังมีข้อสงสัยก็พร้อมที่จะแถลงชี้แจงเพิ่มเติม โดยเฉพาะใบเสร็จการจัดซื้อวัคซีนที่ฝ่ายค้านขอมา พร้อมระบุว่า ไม่ได้มีเงินทอนตามที่ถูกกล่าวหา มีหลักฐานพร้อมยืนยันได้